
Cuviosul Antonie schimonahul, „acel sfânt românesc al veacului al XVII -lea”, 
cum l-a numit Nicolae Iorga, este cel pe care pronia lui Dumnezeu l-a rânduit să 
reînnoiască duhul cuvioșilor pustnici, care dintru început au ales lezerul ca loc 
sfânt de vieţuire, cel care a trăit după pilda sihașştrilor de demult, deschizând 
drumul iubitorilor de linişte şi rugăciune, cel ce ne-a lăsat prin pilda vieții sale un 
adevărat model de trăire creștină în lume şi de asemenea cale spre desăvârşire în 
viața monahală. 


(Textul a fost publicat în vol. Viaţa Sfântului cuvios Antonie de la lezerul Vâlcii, 
Editura Praxis, 2016) 

Despre Sfântul cuvios Antonie nu vorbesc prea mult izvoarele scrise ale istoriei, ci, 
în tăcere mai ales, peştera sfintelor sale nevoințe care depăşesc firea trupului 
îmbătrânit prin curgerea timpului, mormântul său ascuns sub stânca prăbuşită peste 
el prin îngăduinţa lui Dumnezeu, bisericuța cea mică a lezerului închinată Maicii 
Domnului, dar şi mai mult, acum în vremurile de pe urmă, sfintele sale moaşte pe 
care Dumnezeu ni le-a descoperit ca pe o comoară de mult preț în timpuri de 
sărăcie duhovnicească şi greu încercate ale istoriei neamului nostru. 


Cum viaţa fiecărui om e rânduită într-un anumit timp şi spaţiu, având fiecare dintre 
noi o anumită chemare spre a se plini pe pământ voia lui Dumnezeu, tot astfel a 
fost rânduit ca la aproape un veac de la trecerea în veşnicie a Sfântului Antonie să 
poposească în aceste sfinte locuri un strănepot al său, arhimandritul Chiriac 
Râmniceanu, călugăr iscusit, iubitor de liniște şi rugăciune şi cu multă înclinare 
către cele cărturăreşti. Aflând de la tatăl său, Pantelimon, că Schitul Iezer, prin 
situarea în locuri greu accesibile, este prielnic vieţuirii pustniceşti şi că este făcut 
de un strămoș al său, a venit aici din îndemnul lui Dumnezeu și a găsit viețuind la 
peşteră pe un pustnic bătrân, ieroschimonahul Ștefan. Acesta i-a arătat gropniţa și 


sfintele oseminte ale Sfântului Antonie şi 1-a povestit multe fapte minunate ale 
cuviosului precum şi că are viaţa scrisă de ucenicii săi. 


Despre acest Chiriac ştim că a intrat ca frate în Mănăstirea Cernica unde a fost şi 
călugărit însă, fiind dornic de viață pustnicească, s-a retras la peştera Sfântului 
Grigorie Decapolitul de la Bistriţa într-o aspră nevoinţă, vreme de doi ani. Mai 
târziu a fost hirotonit și a ajuns egumen al Schitului Cioclovina de lângă 
Mănăstirea Tismana. 


Viaţa și nevoinţele cuviosului Antonie 


Părintelui arhimandrit Chiriac Râmniceanu i se datorează aflarea pomelnicului 
Mănăstirii lezerul într-o biserică din satul Dobriceni din județul Vâlcea, alcătuit la 
1740 de ucenicul Sfântului Antonie, ieromonahul Nicolae din Teiuş, pomelnic ce 
constituie cel mai însemnat izvor scris în care ne este redată mai pe larg viaţa 
cuviosului nostru părinte Antonie de la Iezer. 


Pentru a înţelege mai bine viaţa acestui sfânt părinte este necesar să prezentăm în 
câteva cuvinte contextul istoric şi împrejurările în care acesta a venit în Ţara 
Românească. 


La începutul veacului al XVII-lea, Ţara Românească era condusă cu multă 
înțelepciune şi destoinicie de bine credinciosul voievod Matei Basarab (1632- 
1654), aflându-se în vremuri de pace, ea a cunoscut o perioadă de înflorire în mai 
toate domeniile. Stabilitatea şi prosperitatea acestei mici ţărişoare atrăgea mai ales 
pe negustori, care găseau aici un teren prielnic dezvoltării unui comerţ avantajos. 


Aşa se face că tânărul - ce va purta mai târziu ca monah numele Antonie, a venit la 
vârsta de 20 de ani în Oltenia, stabilindu-se în oraşul Râmnicu-Vâlcea. Venind 
deci, din tinereţe în Țara Românească, Sfântul Antonie s-a format duhovniceşte în 
sânurile poporului căruia-i va deveni părinte şi ajutător în nevoile vieţii şi rugător 
şi mijlocitor înaintea lui Dumnezeu. 


Cum reiese din Pomelnicul găsit de strănepotul său, Sfântul Antonie s-a născut în 
anina din ţinutul Pindului la anul 1628 - localitate ce se află azi pe teritoriul 
Greciei, provenind dintr-o familie de negustori aromâni binecredincioşi, părinții săi 
numindu-se Iane și Stana. În acea vreme, Ianina era una din cele mai mari şi 
prospere localităţi din Peninsula Balcanică, locuită de aromâni, greci şi albanezi; 
iar aromânii, buni comercianţi, beneficiau de privilegii importante din partea 


sultanului Înaltei Porţi încă din secolul al XV-lea, care le dădea posibilitatea să se 
deplaseze cu uşurinţă pe teritoriile Imperiului Otoman şi a ţărilor vasale acestuia. 


Sfântul Antonie s-a căsătorit în oraşul Râmnicu-Vâlcea cu Despina şi a avut cel 
puţin un fiu, cu numele de Mihail. Viaţa acestei familii bine credincioase s-a 
întemeiat pe poruncile evanghelice ale trăirii creştine în care postul, milostenia, 
frecventarea sfintelor biserici şi citirea cărților sfinte se află la loc de cinste. Aşa se 
explică şi îndemnul pe care tânărul Mihail îl primeşte de la părinţii săi de a studia 
într-una din şcolile mănăstireşti (posibil cea de la Bistriţa) pentru a urma calea 
slujirii preoţeşti. 


Vreme de 44 de ani, Sfântul Antonie a continuat preocuparea părinților săi, 
comerțul, făcând multe fapte de milostenie creştinească şi îmbogăţindu-şi sufletul 
cu alese virtuți. Luând contact destul de mult cu viața mănăstirească şi prin 
intermediul bâlciurilor - la care negustorii îşi expuneau mărfurile spre vânzare - 
organizate cu ocazia hramurilor mănăstirilor, acest suflet evlavios se hotărăşte să 
lase toată grija cea lumească şi să-şi petreacă restul vieţii în mănăstire. 


Astfel că, la 64 de ani, în timpul domniei Sfântului voievod martir Constantin 
Brâncoveanu (1688-1714), se prezintă vrednicului episcop Ştefan al Râmnicului 
(1673-1693), cerându-i binecuvântare pentru a se retrage în mănăstire. Se crede că 
acesta i-a recomandat Mănăstirea Sărăcineşti, pe care sfârşise să o cons-truiască în 
1688, printre ctitori numărându-se şi Sfântul Antonie. Aici îşi începe cuviosul 
nevoinţele cele călugăreşti, primind, odată cu tunderea în monahism şi numele de 
Antonie (nu se cunoaşte numele avut anterior). 


După o perioadă de trei ani de încercare şi vieţuire în această mănăstire, simţindu- 
se încă în putere şi iubind vieţuirea retrasă şi închinată cu totul lui Dumnezeu a 
cerut blagoslovenie ierarhului de la Râmnic, Ilarion (1693-1705), pentru a merge în 
Sfântul Munte Athos. Acesta recunoscând în el o personalitate marcantă a 
monahismului românesc, de care ţara avea nevoie în acele vremuri, 1-a recomandat 
să-şi aleagă una dintre mănăstirile de pe cuprinsul Ţării Româneşti. Supunându-se 
voii sfinţitului ierarh şi aflând despre Schitul Iezer că se află la munte, în pustie, şi 
fiind în acea vreme cu totul părăsit „nelăcuind măcar un călugăr sau alt om 
pământean şi biserica fiind surpată”, a cerut voie arhiereului să se retragă acolo. 
Astfel că, venind la Iezer şi sfătuindu-se, monah şi episcop, au luat hotărârea să 
prefacă bisericuţa Preasfintei Născătoare de Dumnezeu şi chiliile necesare vieții de 
obşte. În acest fel, Sfântul Antonie a devenit cel de-al doilea ctitor al Iezerului, 
deoarece toată agoniseala câştigată de pe urma negustoriilor sale din lume a 
folosit-o pentru a reface schitul, ajutându-l şi prea sfinţitul părinte Ilarion. Muncind 


fără odihnă, în scurt timp au ridicat biserica, au construit chilii, au făcut zid 
împrejmuitor şi au împodobit sfântul lăcaş cu toate „cele de trebuință”. A eliberat 
apoi prea sfințitul Ilarion pe Sfântul Antonie de orice grijă acordându-i 
binecuvântarea de a se retrage în pustie, numind alt egumen şi rânduind părinți 
vieţuitori în obşte. 


leşind din mănăstire şi căutându-și loc de sihăstrie, a găsit o mică peşteră în care a 
rămas câteva zile rugându-se lui Dumnezeu cu lacrimi pentru a-i descoperi voia Sa. 
Primind încredințare prin vis, în trei rânduri 1 s-a poruncit să sape biserică în 
peşteră, căci aşa cum spune cuviosul Chiriac „aste biserică săpată în piatră cu 
ciocanul de cuviosul părintele Antonie schimonahul”. Înştiinţându-l pentru aceasta 
pe episcop, a luat binecuvântare şi timp de trei ani, singur, cu dalta şi ciocanul, a 
săpat în stâncă un paraclis, chilia şi mai apoi mormântul la intrarea în peşteră, fără 
a avea alt sprijin decât numai pe Dumnezeu. 


Aici începe Sfântul Antonie a duce nevoinţe mai presus de fire, căci la vârsta 
bătrâneţilor aflându-se, se încinge cu brâu de fier, mâncând numai la al nouălea 
ceas "pâine tocmită cu măsură”, iar pe pat nu dormea culcat, ci numai se rezema, şi 
împletea rugăciunea cu munca grea a pământului. Căci ziua şi-o petrecea 
desţelenind pământul, plantând pomi sau îngrijindu-se a-şi face o mică grădină cu 
zarzavat, iar noaptea o închina rugăciuni. A întâmpinat multe ispite de la "cel 
măestru” dar pe toate le-a biruit cu ajutorul lui Dumnezeu. 


Prin pilda vieţuirii, atrage la sine mulți monahi dornici a-i urma, cărora Sfântul 
Antonie le face chilii, formându-se astfel o nouă obşte în Sihăstria de la Peşteră. 
Acestora le devine sfântul cuvios părinte şi povăţuitor, le rânduieşte fiecăruia felul 
nevoinţelor după putere şi hotărăşte a se săvârşi Sfânta Liturghie în bisericuţa din 
peşteră, precum şi celelalte slujbe. 


Unul dintre aceşti ucenici ce au urmat îndeaproape felul vieţuirii Sfântului Antonie 
este ieromonahul Nicolae din Teiuş, care l-a cunoscut din vârsta copilăriei aşa cum 
singur mărturiseşte. El povesteşte că pentru multele nevoinţe şi privegheri de toată 
noaptea ale cuviosului Antonie, Dumnezeu l-a învrednicit a avea darul lacrimilor. 
Era nelipsit de la biserică şi, de cum intra la sfintele slujbe şi începea rugăciunea, 
se porneau şi lacrimile să-i curgă pe obraz căci, "lăcrimile din ochi nu lipseau, ci 
totdeauna erau pururi”. Râvnind după dorita isihie, era un iubitor al rugăciunii lui 
lisus pentru care s-a silit în toată viaţa şi pe care a lăsat-o moştenire ucenicilor săi 
din acea vreme şi celor ce, mai târziu vor stărui să o dobândească urmându-i felul 
vieţuirii. De aceea şi în icoană este reprezentat având în mâini metanierul şi un 


papirus pe care sunt scrise cuvintele rugăciunii inimii - Doamne lisuse Hristoase, 
Fiul lui Dumnezeu, miluieşte-mă pe mine, păcătosul! 

Se lepădase cu totul de cele lumești, purta îmbrăcăminte "foarte proastă”, nu-şi 
îngăduia a gusta vreodată ”vin sau rachiu” şi avea permanent grijă de sufletul său, 
căutând ca în toate să se facă bineplăcut lui Dumnezeu. 


Ucenicul său, ieromonahul Nicolae spune despre Sfântul Antonie că “era la statul 
trupului mărunţel şi cam gârbov de bătrâneţe”, avea părul capului scurt şi barba 


albă şi deasă, “faţa obrazului frumoasă”, iar chipul şi căutătura veselă. Era uneori 
“puţintel cam iute”, dar ierta uşor şi revenea la starea cea mai dinainte. 


Cu cât se apropie cineva mai mult de Dumnezeu, depărtându-se de lume şi de cele 
ale lumii, cu cât îşi curăţeşte şi mai mult sufletul de patimi, cu atât îl face 
Dumnezeu mai cunoscut oamenilor lucrând prin el mântuirea multora. Astfel şi 
Sfântul Antonie nu a fost de folos numai pustnicilor împreună vieţuitori cu el, şi 
nici numai călugărilor ce se nevoiau în mănăstirea de la lezer, ci veneau la el 
oameni din locuri depărtate ale ţării care-şi aflau în povaţa sa liniştea sufletului şi 
primeau mângâiere şi ajutor de la Dumnezeu prin rugăciunile cuviosului. 


Adormirea cuviosului Antonie 


După 28 de ani de aspră vieţuire monahală, mulți trăiţi în sihăstrie, fiind cu totul 
înfrumusețat în cele ale Duhului şi ajungând la vârsta bătrâneţelor, 1-a desco-perit 
Dumnezeu mai-nainte cu patruzeci de zile timpul trecerii sale la cele veşnice. 
Pregătindu-se spre a fi mutat la cele cereşti, Sfântul Antonie şi-a chemat ucenicul, 
pe ieromonahul Nicolae, și l-a înștiințat în taină despre apropiata sa plecare şi 
povăţuindu-l să-l îngroape în gropniţa pe care singur şi-o săpase în piatră. Şi pentru 
că plănuiseră, episcopul şi egumenul schitului să-l îngroape în mănăstire, Sfântul 
Antonie a lăsat ca testament să-i rămână trupul la Peşteră prin cuvintele: "de nu mă 
veţi îngropa aicea, nici voi nu veţi mai putea şedea aicea”. De acum Sfântul mai 
mânca doar o dată pe săptămâna câte puţină pâine uscată, iar de la rugăciune şi 
slujbe era nelipsit. Prin puterea lui Dumnezeu care îl întărea, a trăit ultimele zile 
doar puţin slăbind cu trupul, iar apoi, îmbolnăvindu-se, s-a culcat pe o rogojină 
adormind somnul cel de veci. A trecut dincolo într-o zi de luni la al nouălea ceas, 
după ce a lăsat ucenicului său ultimele cuvinte de învăţătură pentru mântuirea 
sufletului. Era a 23- a zi a lunii noiembrie din anul 1720. 


După ce a citit toată slujba ce se cuvenea, ieromonahul Nicolae fiind biruit de 
oboseală şi de întristare pentru despărțirea de părintele său a adormit puţin şi a 


văzut în vedenie pe cuvios spunându-i: „Nu te întrista pentru ducerea mea din 
lumea aceasta, ci mai mult te bucură, că n-am murit precum ţi se pare, ci acum am 
mers la bucurie şi la odihnă. Și pentru posluşania (ascultarea) ce mi-ai făcut, îţi 
mulțumesc şi mă voi ruga lui Dumnezeu pentru vor”. 


Din această vedenie a primit ucenicul multă bucurie şi curaj, iar a doua zi chemând 
pe ceilalţi vieţuitori ai sihăstriei, împreună cu ieromonahul Athanasie au făcut toate 
slujbele ce erau de trebuinţă prohodirii cuviosului. Apoi ascultând de porunca 
părintelui lor au luat trupul şi l-au pus în gropniţa făcută de el. Luând dar de la 
Dumnezeu şi dorind a-şi mângâia ucenicii şi după plecarea sa la cele veşnice s-a 
arătat de multe ori în vis acestora, fiind în biserică îmbrăcat în veşminte 
strălucitoare, având cruce de aur la piept „strălucind foarte cu razele”. 


În cursul vremurilor, păstrându-i o amintire pioasă, fiii săi duhovniceşti - călugări 
şi credincioşi - urcau muntele până la Peştera Sfântului cu lumânări în mâini şi, 
închinându-se în micul paraclis, făceau metanii şi se rugau la mormântul unde se 
odihneau moaştele cuviosului Antonie, pe care îl cinsteau ca sfânt. 


Aflarea Sfintelor moaşte şi canonizarea 


Mulţi ani apoi, s-au nevoit ucenicii Sfântului Antonie să ducă mai departe acelaşi 
fel de vieţuire, păzind poruncile şi sfaturile părintelui lor şi nelipsind nici bisericuţa 
de la peşteră de săvârşirea Sfintei Liturghii. Încă şi la venirea strănepotului 
Sfântului Antonie, a arhimandritului Chiriac, la anul 1812, peştera era locuită de un 
bătrân pustnic, ieroschimonahul Ştefan, care se nevoia să ţină candela rugăciunii 
nestinsă. Fiind cuprins de evlavie şi de mult dor faţă de cuviosul Antonie, părintele 
Chiriac a dorit să-i dezgroape osemintele. Dar spunându-i bătrânul pustnic că în 
cursul anilor mulţi au încercat aceasta dar nu au izbutit, întrucât se arătau „semne 
înfricoşătoare”, a renunţat. Şi, dorind a rămâne şi a petrece în pustietate, a întărit cu 
zid bisericuţa din peşteră şi chilia. Iar acel bătrân îmbunătăţit 1-a povestit că el în 
acea peşteră fusese călugărit şi ţinea minte când se slujea acolo Sfânta Liturghie, 
deoarece erau mai mult de 50 de ani de când se nevoia în acele locuri. 


Mai apoi, după alți zeci de ani, în vremea când Sfântul ierarh Calinic păstorea 
Eparhia Râmnicului (1850-1868), cunoscând şi el aleasa vieţuire a cuviosului 
Antonie Peştereanu, cum mai era numit, a dorit a scoate la lumină acest odor de 
mult preţ al Bisericii. Venind la Iezer însoțit de preoţi şi credincioşi şi făcând 
priveghere, în noaptea premergătoare zilei stabilite pentru deshumare, s-a pornit o 
furtună mare care a prăvălit tavanul peşterii şi o stâncă s-a desprins şi a căzut peste 
mormânt. Cunoscând sfântul ierarh că este semn dumnezeiesc, nu a mai încercat a 


dezgropa sfintele moaşte, arătându-se astfel pentru a multa oară că Dumnezeu nu a 
trecut cu vederea rugăciunea şi dorirea Sfântului Antonie de a rămâne cu trupul şi 
după moarte acolo unde şi-a săvârşit nevoinţa. 


Cu toate acestea, peste încă o sută de ani, o călugăriță de la Iezer a săpat pe lângă 
stânca de pe mormânt şi cu îngăduința lui Dumnezeu a scos câteva oseminte 
precum şi cărămida ce se pune la căpătâiul monahilor la săvârşirea lor din trup, 
având inscripționat textul Schimonah Antonie 1628-1720. Ele au fost aşezate într- 
un sicriaş care a rămas în peşteră timp de cinci ani, până în anul 1955, când au fost 
mutate cu procesiune la schit, fiind depuse în biserică în vederea canonizării. Însă 
cea mai mare parte a sfintelor moaşte ale cuviosului au rămas până astăzi în 
gropniţa făcută de el însuşi. 


Încă din anul 1955 s-a propus canonizarea Sfântului Antonie care s-a nevoit a 
bineplăcea Domnului în peştera de la Iezer. Însă nefiind vremurile potrivite pentru 
acest lucru şi în scurt timp pornindu-se a fi scoşi călugării din mănăstiri, a fost 
amânată canonizarea până la anul 1992. 


La 20 iunie 1992, Sfântul Sinod al Bisericii Ortodoxe Române s-a întrunit în 
şedinţă de lucru cercetând rezultatele şi propunerile pentru canonizarea unor unor 
cuvioşi şi mărturisitori români, recunoscuţi şi deja cinstiţi cu evlavie de poporul 
binecredincios. 


În actul sinodal se spun următoarele despre cuviosul Antonie de la Iezer: 
„ Osârduitor întru toată asprimea vieţii lui mănăstireşti, în Peştera de lângă 
Schitul lezerul, care zăbovea îndelung în postiri şi în privegheri de toată noapte, a 
trăit pe vremea voievodului Matei Basarab şi a Sfântului martir voievod 
Constantin Brâcoveanu, rămânând chip luminos de credință şi evlavie pentru 
călugări şi credincioşi”. 


Biserica Ortodoxă Română îl prăznuieşte pe Sfântul Antonie de la Iezer la 23 
noiembrie, iar în cinstea lui au fost ridicate mai multe locașuri de închinare în 
întreaga ţară. Cultul Sfântului Antonie adună în zilele noastre mulțime de 
credincioşi ce se roagă la moaştele sale ce se află în Paraclisul de la Mănăstirea 
lezer sau urcă la peșteră unde în liniştea codrului se bucură de întâlnirea tainică cu 
cel care, urmând Mântuitorului, s-a făcut viu în veci. 


Toţi cei ce vor dori a se nevoi şi a urca la peştera cuviosului Antonie să fie 
încredințați că osteneala lor nu va rămâne nerăsplătită. De aici, din inima pădurii, 
ca dintr-un amvon, viața sfântului străbate peste veacuri ca o predică fără cuvânt a 


sihaştrilor, ce vorbesc doar prin pacea pe care rugăciunea lor o face să se reverse în 
fiecare suflet dornic de a viețui în Dumnezeu. 


Cu smerenie să ne apropiem şi noi de locul nevoinţelor cuviosului Părinte Antonie 
de la lezerul Vâlcii şi să sărutăm cu evlavie sfintele sale moaște, rugându-l să ne 
învrednicească şi pe noi a ne petrece timpul vremelniciei noastre ca fu ai Luminii 
în credinţă, nădejde şi iubire. 

